**Χαιρετισμός του Γενικού Διευθυντή του Υπουργείου Δικαιοσύνης και Δημοσίας Τάξεως κ. Ανδρέα Μυλωνά,**

**στα εγκαίνια της Έκθεσης Φωτογραφίας «Άλωνα- Αιώνια Ομορφιά» του Ηλία Λάμπρου**

**Σάββατο, 12 Αυγούστου 2017**

-----------------------------------------------------------------------------------------Είναι με ιδιαίτερη χαρά και τιμή που αποδέκτητα την πρόσκληση που μου απευθύνατε να εγκαινιάσω την Έκθεση Φωτογραφίας με θέμα «Άλωνα – Αιώνια Ομορφιά», του καταξιωμένου καλλιτέχνη και φίλου Ηλία Λάμπρου.

Η έκθεση φωτογραφίας αποτελεί μια από τις πολλές και συνεχείς προσπάθειες που καταβάλλονται τα τελευταία χρόνια για ανάδειξη της φυσικής ομορφιάς της παράδοσης και του πολιτιστικού πλούτου που διαθέτει η Άλωνα. Και δεν θα υπήρχε καλύτερος στο είδος του για να απεικονίσει τη φυσική ομορφιά, την Αιώνια, όπως είναι και ο τίτλος της έκθεσης, ομορφιά της Άλωνας από τον Ηλία Λάμπρου, το δεινό φωτογράφο και λάτρη της Άλωνας - του τόπου καταγωγής του.

Από την ηλικία των δώδεκα μόλις χρόνων, οπότε και πήρε στα χέρια του την πρώτη του φωτογραφική μηχανή, ο Ηλίας αναζητεί τους κρυμμένους «θησαυρούς» του τόπου μας και τους αποτυπώνει μέσα από τον φακό του. Ο Ηλίας γεννήθηκε στον κατεχόμενο σήμερα Τράχωνα με καταγωγή από την Άλωνα. Το 1991 γίνεται μέλος της Φωτογραφικής Εταιρείας Κύπρου και ταυτόχρονα παρακολουθεί σειρά μαθημάτων φωτογραφίας. Αναζητεί νέες μεθόδους προσέγγισης της καλλιτεχνικής έκφρασης και αναδιπλώσει το έμφυτο ταλέντο του στη φωτογραφία.

Έχοντας τύχει αναγνώρισης από σημαντικούς παράγοντες και φίλους της φωτογραφικής τέχνης, συμμετέχει σε διαγωνισμούς φωτογραφίας, όπου. σε σύντομο χρονικό διάστημα, πετυχαίνει διακρίσεις σε παγκύπριους και διεθνείς διαγωνισμούς.

Αξίζει να αναφέρουμε ότι τον Οκτώβρη του 2003 λαμβάνει μέρος στον παγκύπριο δικοινοτικό διαγωνισμό που προκήρυξε η Οργάνωση UNOPS των Ηνωμένων Εθνών, με θέμα «Αρχιτεκτονική κληρονομιά στην εντός των τειχών πόλη της Λευκωσίας», όπου και λαμβάνει το πρώτο βραβείο. Τον ίδιο χρόνο σε παγκύπριο διαγωνισμό του Κυπριακού Οργανισμού Τουρισμού λαμβάνει το δεύτερο και τρίτο βραβείο.

Τον Ιανουάριο του 2004, του απονεμήθηκε ο τίτλος AFIAP, του καλλιτέχνη φωτογράφου της Παγκόσμιας Ομοσπονδίας Καλλιτεχνικής Φωτογραφίας FIAP. Έλαβε μέρος σε διάφορες Μπιενάλε έγχρωμων φωτογραφιών στο εξωτερικό, ενώ από το 2004, έργο του εκτίθεται μόνιμα στο Διεθνές Μουσείο Φωτογραφίας M.I.F., στην Ισπανία.

Φέτος, 18 φωτογραφίες του επιλέγηκαν από το Γραφείο Τύπου και Πληροφοριών για την προβολή της Πάφου στο εξωτερικό, ως η πολιτιστική πρωτεύουσα της Ευρώπης για το 2017.

Ο Ηλίας έχει έξι ατομικές εκθέσεις στο ενεργητικό του, καθώς και πάρα πολλές συμμετοχές σε ομαδικές εκθέσεις, τόσο στη χώρα μας όσο και στο εξωτερικό.

Η σημερινή έκθεση, είναι η έβδομη προσωπική έκθεση του καταξιωμένου φωτογράφου Ηλία Λάμπρου. Η διοργάνωση της έκθεσης αυτής στο συγκεκριμένο αυτό χώρο αποτελεί τιμή για τους κατοίκους και φίλους της Άλωνας. Κοιτώντας τις φωτογραφίες του Ηλία, μπορούμε όλοι να θαυμάσουμε την ομορφιά του τόπου αυτού αλλά και να ανατρέξουμε σε μνήμες παλιές, μακρινές μνήμες οικείς και μοναδικές για όλους εμάς που έχουμε την τύχη να ζούμε ή να επισκεπτόμαστε συχνά αυτό το χωριό αλλά και μοναδικές και ανεπανάληπτες για τον κάθε επισκέπτη της έκθεσης που δεν είχε την τύχη να τις βιώσει.

Με ιδιαίτερη λοιπόν χαρά, εγκαινιάζω την έκθεση του φίλου Ηλία και του εύχομαι να είναι πάντα καλά, να έχει έμπνευση και να κερδίζει όλο και περισσότερα βραβεία. Εύχομαι όλοι να απολαύσετε την εξαιρετική αποτύπωση της ωραίας Άλωνας μέσα από το φακό του καλλιτέχνη Ηλία Λάμπρου.

Σας ευχαριστώ.